საქართველოს საზოგადოებრივ საქმეთა ინსტიტუტის პროფილიდან გამომდინარე, გამოყენებითი ფსიქოლოგიის სამაგისტრო პროგრამა მოამზადებს ფსიქოლოგიის მაგისტრებს პოლიტიკური ფსიქოლოგიისა (070706) და შრომის და ორგანიზაციის ფსიქოლოგიის (070701) განხრით. პროგრამის მიზანია, მოამზადოს სპეციალისტი - ფსიქოლოგი, რომელიც სიღრმისეულად ერკვევა პოლიტიკური და საორგანიზაციო მართვის საკითხებში, საფუძვლიანად იცნობს პოლიტიკური და საორგანიზაციო ქცევის, მათ შორის, „მენეჯერული“ ქცევის თანამედროვე კონცეფციებს და ტენდენციებს, ძირითად თეორიებსა და მიდგომებს, თეორიულ, მეთოდოლოგიურ და კვლევით პრინციპებს, აქვს ანალიტიკური ხედვა და პრაქტიკულად ფლობს კვლევის, ეფექტური სტრატეგიების შემუშავებისა და ინტერვენციის უნარებს.

საქართველოს საზოგადოებრივ საქმეთა ინსტიტუტის სოციალურ მეცნიერებათა სკოლის ფსიქოლოგიის სამაგისტრო პროგრამა განკუთვნილია მათთვის, ვისაც სურს მართვის ფსიქოლოგიის სიღრმისეული და სისტემური შესწავლა, ასევე, იმ საჯარო მოხელეებისათვის, რომელთა საქმიანობა მოითხოვს გამოყენებითი ფსიქოლოგიის თეორიულ და პრაქტიკულ ცოდნას, პოლიტიკური და/ან მენეჯერული/საორგანიზაციო ქცევის კვლევის, ანალიზის და, საჭიროების შემთხვევაში, მათი შეცვლის უნარებს, სოციალური ცვლილების მასტიმულირებელ უნარებს.

პროგრამა ითვალისწინებს თეორიული ცოდნისა და პრაქტიკული გამოცდილების გადაცემას ფსიქოლოგიის, სოციოლოგიის ან მომიჯნავე სფეროში უკვე დასაქმებულ, თუ ამ სფეროთი დაინტერესებულ პირთათვის.

**საგანმანათლებლო პროგრამის სტრუქტურა და აღწერილობა:**

ფსიქოლოგიის სამაგისტრო პროგრამა ორწლიანია და მოიცავს ოთხ სემესტრს, რომლის განმავლობაში მაგისტრანტმა უნდა დააგროვოს 120 კრედიტი.

კურიკულუმში შედის ძირითადი ანუ სავალდებულო საგნები, რომლებიც პოლიტიკურ და მართვის/ორგანიზაციულ ფსიქოლოგიაზეა აქცენტირებული და ასევე არჩევითი საგნები, მათ შორის - ე.წ. სავალდებულო-არჩევითი საგნები, რომლებიც მჭიდროდ უკავშირდებიან ძირითად სპეციალობას (კონცენტრაციას). ამასთან, ფსიქოლოგიის სამაგისტრო პროგრამა იკვეთება საზოგადოებრივ საქმეთა ინსტიტუტის მმართველობის სკოლის სამაგისტრო პროგრამებთან - „საჯარო პოლიტიკა“ და „საჯარო მმართველობა“, რაც გულისხმობს რამდენიმე საერთო საგნის სწავლა/სწავლებას. პროგრამის ძირითადი საგნების სწავლა მოითხოვს ინგლისური ენის ცოდნას (სულ მცირე, Intermediate დონეზე). განსაკუთრებული ყურადღება ექცევა სტუდენტთა მონაწილეობას სხვადასხვა კვლევით პროექტებში, როგორც აკადემიურ პერსონალთან და/ან მოწვეულ ლექტორებთან ერთად, ისე დამოუკიდებლად.

მეოთხე სემესტრში თითოეული სტუდენტი ირჩევს ორი კონცენტრაციიდან ერთ-ერთს (ა) პოლიტიკური ფსიქოლოგია ან ბ) მართვის/ორგანიზაციული ფსიქოლოგია (შრომისა და ორგანიზაციის ფსიქოლოგიის ფარგლებში) და მუშაობს სადიპლომო თემაზე. სურვილის შემთხვევაში შესაძლებელია სასწავლო პრაქტიკის უზრუნველყოფა სხვადასხვა საჯარო, კერძო, არასამთავრობო თუ საერთაშორისო ორგანიზაციებში.

სწავლება მიმდინარეობს ძირითადად საღამოს საათებში (18:30-21:30) და, შესაბამისად, ის ხელმისაწვდომია აკადემიური ხარისხის მაძიებელი დასაქმებული მსურველებისათვის - ისწავლონ სამსახურის პარალელურად.